HR Službeni list Europske unije C 96/7

Objava zahtjeva za izmjenu u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2017/C 96/08)

Ova je objava temelj za podnošenje prigovora na zahtjev za izmjenu u skladu s člankom 51. Uredbe (EU) br. 1151/2012 Europskog parlamenta i Vijeća (1).

ZAHTJEV ZA ODOBRENJE IZMJENE KOJA NIJE MANJA SPECIFIKACIJE ZA PROIZVOD ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„LIMONE INTERDONATO MESSINA”

EU br.: PGI-IT-02139 – 3.5.2016.

ZOI ( ) ZOZP ( X )

1. Skupina koja podnosi zahtjev i legitimni interes

Società Cooperativa Agricola Limone Interdonato di Sicilia Via Umberto I 369 98026 Nizza di Sicilia (ME) ITALIA Telefon: +39 0942422119

Società Cooperativa Agricola Limone Interdonato Messina Jonica Via Sant’Antonio 15 98025 Itala (ME) ITALIA Telefon: +39 3473632533

Skupine koje podnose zahtjev imaju pravo podnijeti zahtjev za izmjenu u skladu s člankom 13. stavkom 1. Uredbe Ministarstva za poljoprivrednu, prehrambenu i šumarsku politiku br. 12511 od 14. listopada 2013.

2. Država članica ili treća zemlja

Italija

3. Rubrika specifikacije proizvoda na koju se primjenjuju izmjene

— ☐ Naziv proizvoda — ☒ Opis proizvoda — ☐ Zemljopisno područje — ☐ Dokaz o podrijetlu — ☐ Metoda proizvodnje — ☒ Povezanost — ☒ Označivanje — ☒ Ostalo [Ažuriranje pravne upute – inspekcijsko tijelo]

4. Vrsta izmjena

— ☒ Izmjena specifikacije proizvoda registriranog ZOI-ja ili ZOZP-a koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012. — ☐ Izmjena specifikacije proizvoda registriranog ZOI-ja ili ZOZP-a za koji nije objavljen jedinstveni dokument (ili istovrijedan dokument) koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012.

5. Izmjene

Opis proizvoda

Sljedeća je naznaka iz članka 2. specifikacije proizvoda i točke 3.2. Jedinstvenog dokumenta koja se odnosi na kiselost soka:

„ukupna kiselost iznosi manje od 50 g/l”

izmijenjena kako slijedi:

„ukupna kiselost iznosi manje od 82 g/l”.

Vrijednost navedena u trenutku podnošenja zahtjeva za registraciju naziva izmjerena je u odnosu na vrijednosti soka dobivenog od voća koje je ubrano kad je potpuno dozrjelo.

Na temelju nedavne studije provedene zahvaljujući financiranju iz programa za regionalni razvoj za regiju Sicilije u razdoblju 2007. – 2013., mjera 124. za suradnju u razvoju novih proizvoda, procesa i tehnologija u poljoprivrednom sektoru, sektoru hrane i šumarskom sektoru, pod nazivom CI.B.I., Citrus Business Intelligence, na reprezentativnom uzorku proizvoda koji podliježe sustavima kontrole za ZOZP sakupljenom u posljednje dvije poljoprivredne godine (2013./2014. i 2014./2015.), bilo je moguće utvrditi da se razine vrijednosti kiselosti soka „Limone Interdonato Messina” prirodno smanjuju kako voće dozrijeva te postižu vrijednosti navedene u specifikaciji (niže od 50 g/l) tek kad potpuno dozriju, to jest od ožujka, odnosno pred kraj sezone berbe koja traje od 1. rujna do 15. travnja.

Aktivnosti praćenja provedene tijekom tog projekta pokazale su da su vrijednosti kiselosti, izražene kao limunska kiselina, otkrivene tijekom sezone berbe od rujna do kraja veljače iznosile oko 80 g/l te stoga nisu bile utržive u skladu s planom kontrole za ZOZP „Limone Interdonato Messina”. Stoga tražimo da se utvrdi viša vrijednost za najvišu kiselost u specifikaciji proizvoda za ZOZP „Limone Interdonato Messina” jer se trenutačnim parametrom ne uzimaju u obzir prirodne promjene kiselosti do kojih dolazi prirodno tijekom dozrijevanja voća.

Povezanost

Važno je ispraviti točku 5. Jedinstvenog dokumenta objavljenog u Službenom listu Europske unije C 74 od 28.3.2009., str. 70., u kojoj je navedeno da je „slatkoća” mesa limuna „Limone Interdonato Messina” rezultat niskog sadržaja limunske kiseline u limunu. Konkretno, istaknuli bismo da se karakteristična „slatkoća” limuna „Limone Interdonato Messina” ne mijenja kao značajka proizvoda jer se navedena „slatkoća” odnosi na postotak stupnjeva Brix-a (glukoza i fruktoza kao šećer otopljen u tekućini) soka te jer limun „Limone Interdonato Messina” ima vrijednosti koje su u prosjeku više od vrijednosti drugih sorti limuna sa Sicilije (6,2 %), već definiranih u trenutačnoj specifikaciji. Tekst specifikacije proizvoda ne mijenja se.

Sljedeći stavci točke 5. stoga se mijenjaju kako slijedi:

„Osnovne su značajke limuna „Limone Interdonato Messina” njegovo rano dozrijevanje zbog kojeg ga je moguće staviti na tržište u razdoblju u kojem na drugim područjima uzgoja agruma na Sredozemlju još nema žutih limuna, slatkoća njegova mesa koju omogućuje niski sadržaj limunske kiseline (manje od 50 g/l), iznimna otpornost na bolest agruma „mal secco” (Phoma tracheiphila) te glatka, tanka, blago naborana kora sa širokim uljnim žlijezdama.”

sada glasi:

„Osnovne su značajke limuna „Limone Interdonato Messina” njegovo rano dozrijevanje zbog kojeg ga je moguće staviti na tržište u razdoblju u kojem na drugim područjima uzgoja agruma na Sredozemlju još nema žutih limuna, slatkoća njegova mesa, iznimna otpornost na bolest agruma „mal secco” (Phoma tracheiphila) te glatka, tanka, blago naborana kora sa širokim uljnim žlijezdama.”

„Osnovne značajke ploda, prije svega njegovo rano dozrijevanje, sladak okus mesa koji omogućuje nizak sadržaj limunske kiseline te njegova tanka kora, rezultat su više čimbenika: tla, klimatskih uvjeta, samih stabala i metoda uzgoja koje su karakteristične za mjesto proizvodnje.”

sada glasi:

„Osnovne značajke ploda, prije svega njegovo rano dozrijevanje, sladak okus mesa te njegova tanka kora, rezultat su više čimbenika: tla, klimatskih uvjeta, samih stabala i metoda uzgoja koje su karakteristične za mjesto proizvodnje.”

Označivanje

Logotip limuna „Limone Interdonato Messina” izmijenjen je tako da je uklonjen simbol EU-a. Simbol EU-a vlasništvo je Europske komisije i ne može se nalaziti na logotipu proizvoda.

Ostalo

Trebalo bi ažurirati pravna upućivanja na Uredbu (EU) br. 1151/2012 Europskog parlamenta i Vijeća.

U specifikaciju proizvoda trebalo bi uključiti upućivanja na inspekcijsko tijelo nadležno za kontrolu specifikacije proizvoda.

JEDINSTVENI DOKUMENT

„LIMONE INTERDONATO MESSINA”

EU br.: PGI-IT-02139 – 3.5.2016.

ZOI ( ) ZOZP ( X )

1. Naziv

„Limone Interdonato Messina”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

Zaštićena oznaka zemljopisnog podrijetla „Limone Interdonato Messina” odnosi se isključivo na sortu „Interdonato” koja je prirodni križanac klona divljeg limuna i klona limuna. Pri stavljanju na tržište, treba imati sljedeća obilježja:

— Plod: srednje do velike mase, između 80 g i 350 g;

— Oblik: ovalni oblik, s izraženim izbočinama i plitkom udubinom kod peteljke;

— Kora: tanka i glatka, sa širokim uljnim žlijezdama;

— Boja: na početku dozrijevanja, kad postane prikladan za stavljanje na tržište, boja ploda je mat zelena do žuta, a na vrhuncu fiziološke zrelosti žuta s mat zelenim krajevima;

— Meso: žute boje, sočno i srednje čvrsto, s vrlo malo koštica ili bez njih;

— Sok: limunsko žute boje, najmanje 25 % iskorištenosti. Ukupna kiselost iznosi manje od 82 g/l, najmanje 6,2 stupnja Brix-a.

— Komercijalna kategorija: „Extra” i „I”.

Limun ZOZP-a „Limone Interdonato Messina” bere se od 1. rujna do 15. travnja.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

Proizvodni postupci moraju se provoditi na području proizvodnje definiranom u točki 4. Berba je isključivo ručna, u razdoblju navedenom u točki 3.2., uz upotrebu škara kako se ne bi uklonio završetak peteljke.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Limun obuhvaćen ZOZP-om „Limone Interdonato Messina” koji se ne stavlja na tržište neposredno nakon berbe može se skladištiti na niskoj temperaturi. Skladišti ga se u hladnjačama u kojima se održava visoka razina relativne vlažnosti (75 – 95 %) radi očuvanja sočnosti ploda. Zrak se izmjenjuje (peterostruki obujam hladnjače svaka 24 sata) radi uklanjanja ugljikova dioksida i etilena koji nastaju dok voće diše. Limun se skladišti na temperaturi u rasponu od 6 do 11 °C. Plodove je potrebno upakirati u roku od 30 dana od berbe.

Limun ZOZP-a „Limone Interdonato Messina” stavlja se na tržište u drvenim, plastičnim i/ili kartonskim spremnicima i/ili pladnjevima, mrežastim vrećama do 5 kg i kutijama od valovitog kartona. Pakiranja, vrećice i kutije moraju se zapečatiti kako bi se spriječilo uklanjanje njihova sadržaja bez trganja pečata. Limun se može stavljati na tržište i u rasutom stanju, pod uvjetom da se svaki plod označi zasebnom naljepnicom.

3.6. Posebna pravila za označivanje proizvoda na koji se odnosi registrirani naziv

Na naljepnici na pakiranju moraju se navesti upućivanje na ZOZP „Limone Interdonato Messina” i logotip, slovima većima od onih kojima se navode druge informacije na naljepnici kao što su naziv, naziv poduzeća i adresa proizvođača i/ili pakiratelja te komercijalna kategorija („ekstra” ili „I”).

Logotip se sastoji od dvaju koncentričnih krugova. U prvom se krugu, na pozadini zelene boje jednake boji limuna Interdonato na početku dozrijevanja, nalazi natpis: „LIMONE INTERDONATO” i dvije slike limuna. U drugom krugu, na pozadini plave boje koja predstavlja more, uz oznaku ZOZP-a nalazi se slika pukovnika Interdonata, uzgajivača sorte koja nosi njegovo ime, prikaz Sicilije i riječ „Messina”.

4. Sažeta definicija zemljopisnog područja

Područje proizvodnje ZOZP-a „Limone Interdonato Messina” obuhvaća sljedeće općine u pokrajini Messina: Messina, Scaletta Zanclea, Itala, Alì, Alì Terme, Nizza di Sicilia, Roccalumera, Fiumedinisi, Pagliara, Mandanici, Furci Siculo, S. Teresa di Riva, Letojanni, S. Alessio Siculo, Forza D’Agrò, Taormina, Casalvecchio Siculo, Giardini Naxos i Savoca.

5. Povezanost sa zemljopisnim područjem

Zemljopisno područje na kojem se uzgaja ZOZP „Limone Interdonato Messina” obuhvaća široki pojas jonske obale Messine koji se ravnomjerno pruža prema Jonskom moru te obuhvaća sve općine između Messine i Taormine.

Sorta raste na nadmorskoj visini od 0 do 400 m, ali može uspjeti i na višim nadmorskim visinama na plodnim obalama brojnih potoka i sljevova.

Orografiju čini planinski lanac Peloritani koji se strmo uzdiže iz Jonskog mora, a najviši su mu vrhovi u blizini obale, zbog čega je teren brdovit i strm čak i na malim visinama. Nagib terena uglavnom je veći od 40 %, a jedini se ravni teren nalazi u blizini potoka i obale.

Kad je riječ o geološkim značajkama područja, sa stratigrafskog je stajališta sjeveroistočni predio Sicilije povezan je s Kalabrijom, a osnova koju čine granitne, škriljaste i filitne stijene prekrivena je novijim slojevima tla. Ta osnova najvjerojatnije potječe iz kambrija i sastavljena je od porfiroidnog granita i škriljavca.

Sedimenti u moru iz razdoblja nakon kambrija sastavljeni su od naizmjeničnih slojeva vapnenca, dolomita, škriljavca i gline, prekrivenih slojevima sedimenata iz pliocena koje čine bazalni konglomerati, lapori, gline te, konačno, nekompaktni pješčenjaci i pijesak.

Kad je riječ o tektonskim značajkama, glavne su posljedice takve geološke strukture fragmentacija stijena koja pospješuje stvaranje izvora te stabilna tla s debelim slojem aluvijalnih sedimenata koja omogućuju nakupljanje vode koja prodire do razine podzemne vode.

Ta dva čimbenika osiguravaju dostupnost podzemne vode potrebne za navodnjavanje.

Područje je bogato raznolikim vrstama tla, a prevladavaju aluvijalni litosoli i iznimno plodno smeđe tlo.

Kad je riječ o hidrološkim značajkama područja, trebalo bi uzeti u obzir raširenost vodnih tokova koji se rijetko pretvaraju u bujice, nakon velike količine kišnih oborina. Podzemna je voda bogata sumporom, solju, bromom i jodom te se upotrebljava i u toplicama. Stoga izvore vode prije svega čine hidrometeori, izvori i podzemne vode koje se dobivaju iz brojnih bunara. Klimatski uvjeti tog područja uobičajeni su za Sredozemlje, zime su blage, a ljeta duga, suha i vruća. Najčešći su zapadni i sjeveroistočni vjetrovi. Zimi često pušu vjetrovi maestral i lebić, koji mogu biti posebno snažni. Važan je i široko, vruć i vlažan vjetar koji u duljim razdobljima puše s juga-jugoistoka.

Iz svih prethodno navedenih činjenica proizlazi da tlo, teren, klima i okoliš područja na kojem se uzgaja limun „Limone Interdonato Messina” čine jedinstven ekosustav koji ne postoji nigdje drugdje. To potvrđuje činjenica da stabla limuna sorte „Interdonato” koja se uzgaja u drugim dijelovima Sicilije i u Kalabriji nikad nisu proizvela plodove s jednakim cijenjenim tipičnim i posebnim značajkama koje imaju plodovi uzgojeni na definiranom području. Osnovne su značajke limuna „Limone Interdonato Messina” njegovo rano dozrijevanje zbog kojeg ga je moguće staviti na tržište u razdoblju u kojem na drugim područjima uzgoja agruma na Sredozemlju još nema žutih limuna, slatkoća njegova mesa, iznimna otpornost na bolest agruma „mal secco” (Phoma tracheiphila) te glatka, tanka, blago naborana kora sa širokim uljnim žlijezdama.

Zahtjev za registraciju limuna „Limone Interdonato Messina” kao ZOZP-a opravdan je zahvaljujući ugledu koji taj proizvod oduvijek ima na području na kojem se uzgaja. Još je 1875. pukovnik Interdonato, junak Garibaldijevih ratnih pohoda, odabrao baš tu sortu čiji se plodovi odlikuju svojim ranim dozrijevanjem, veličinom, duguljastim cilindričnim oblikom, sočnošću i iznimno glatkom korom. Ubrzo su sortu prepoznali i počeli cijeniti i stanovnici regije koji su joj dali i druge nazive kao što su „limone speciale” i „fino” koji se i danas upotrebljavaju uz naziv „Limone Interdonato”.

Osnovne značajke ploda, prije svega njegovo rano dozrijevanje, sladak okus mesa te njegova tanka kora, rezultat su više čimbenika: tla, klimatskih uvjeta, samih stabala i metoda uzgoja koje su karakteristične za mjesto proizvodnje. Među poljoprivrednim praksama koje su važne za postizanje posebnih značajki limuna sorte „Interdonato” koji se uzgaja na području proizvodnje tog ZOZP-a nalaze se gnojidba koja se temelji na dodavanju velikih količina organskih tvari i na gnojivima sa sporim ispuštanjem dušika. Budući da je znanstveno dokazano da dodaci dušika imaju velik utjecaj na teksturu kore, upotreba organskih gnojiva sa sporim ispuštanjem pogoduje postupnoj apsorpciji dušika u biljku i širenju uljnih žlijezdi ploda. Druga je posebna tehnika odgovarajuće i kontinuirano navodnjavanje tijekom cijelog razdoblja rasta i dozrijevanja ploda, uglavnom tijekom ljeta. Limun „Limone Interdonato Messina” prirodno je prisutan na obali Jonskog mora u pokrajini Messina, a na njegovu je prisutnost utjecala kombinacija prirodnih i ljudskih čimbenika jedinstvena za to područje proizvodnje koju nije moguće ponoviti nigdje drugdje. To je potvrđeno činjenicom da pokušaji širenja uzgoja na susjedna područja Catanije i zapadne obronke Messine uzduž obale Tirenskog mora nisu bili uspješni, dok je na izvornom području uzgoj ostao stabilan i produktivan. Nadalje, plod svoje rano dozrijevanje nedvojbeno duguje klonu divljeg limuna iz kojeg potječe sorta „Interdonato”. Konačno, još je u 19. stoljeću limun „Limone Interdonato” promijenio krajobraz cijele obale Jonskog mora u pokrajini Messina te je to područje postalo poznato kao „zemlja zimzelenih vrtova”, što je utjecalo na gospodarstvo, običaje, strukturu društva, događanja, kulturu, navike i tradiciju.

Upućivanje na objavu specifikacije

(članak 6. stavak 1. drugi podstavak ove Uredbe)

Ministarstvo je pokrenulo nacionalni postupak podnošenja prigovora objavom prijedloga za izmjenu ZOZP-a „Limone Interdonato Messina” u Službenom listu Talijanske Republike br. 63 od 16. ožujka 2016. Pročišćeni tekst specifikacije proizvoda dostupan je na internetu:

http://www.politicheagricole.it/flex/cm/pages/ServeBLOB.php/L/IT/IDPagina/3335

ili:

izravno na početnoj stranici talijanskog Ministarstva za poljoprivrednu, prehrambenu i šumarsku politiku (www.politicheagricole.it) klikom na „Prodotti DOP e IGP” u gornjem desnom kutu ekrana i zatim na „Prodotti DOP IGP e STG” na lijevoj strani ekrana te na kraju na „Disciplinari di produzione all’esame dell’UE”.

(1) SL L 343, 14.12.2012., str. 1.